**2016 szeptember 12**

[**Jöjjön el a Te királyságod! – ifj. Lehotzky József**](https://keskenyut.wordpress.com/2013/11/03/jojjon-el-a-te-kiralysagod-ifj-lehotczky-jozsef/)

Közel van az Úr visszajövetele, hogy felállítsa a földön az Ő Királyságát. (Jel. 20:1-7)

Évek óta beszél hozzám az Úr arról, hogy olyan emberek által fogja véghez vinni a földön az Ő uralmának helyreállítását, akik átalakulnak az Úr Jézusnak, mint a Báránynak a jellemére, karakterére. Itt van a felkészülés ideje. (Lk. 22:24-30)

Meglepődtem azon, hogy a Jelenések könyvében mennyiszer jelenik meg Krisztus, mint Bárány: a Bárányt imádják, s a Bárány győzelmét hirdetik. Azt mutatta a Szent Szellem, hogy nem véletlenül bárányt kellett feláldozni a bűnökért, mert egy szelíd, jámbor állat. Jézus, nem azzal győzött, hogy letiporta az ellenségeit, hanem azzal, hogy feláldozta magát. (Mt.11:28-30)

Meggyőződésem, hogy az 1000 éves országlás alatt is ez által az önfeláldozó szolgálat által fog kiteljesedni az Ő uralma. Nála mindig az erősebb szolgálja a gyengébbet, a nagyobb kiszolgálja a kisebbet.

A Szent Szellem már készíti a bárány karakterű embereket az Ő királyságába. Ez a személyiség nem egy csoda által jön létre a hívőkben, hanem az Úr fenyítésének való engedelmesség hozza létre bennünk. (Zsid.12:5-14)

Ne szalaszd el az időt, mert egyszer véget ér!

Azok a vezetők, akik most hatalmaskodnak a testvéreiken, – magukat valami nagynak állítják be, s alárendeltséget, teljes engedelmességet követelnek, és azt tanítják, hogy Isten velük beszél, s az emberek őket kövessék, – nem fognak egy pillanat alatt átváltozni, hogy alkalmasak legyenek a Bárány királyságának megvalósítására. Vagy már most megváltozunk az Úr Szellemétől, vagy kimaradunk az Ő uralmából.

Ismerek több olyan keresztény vezetőt, akiket az Úr kiemelt a szolgálatból, s nagyon kemény átformáló munkát végez bennük, s van olyan barátom, aki valóban hatalmas változáson ment keresztül, hála a drága Báránynak. Sajnos olyat is ismerek, akit az Úr kiemelt a szolgálatból, hogy átformálja, de ő ismét magához ragadta azt. Ez nagyon veszélyes drága testvéreim! Isten nem erőszakolja ránk az akaratát, hanem mindig hagy választási lehetőséget.

Remélem az Ő Szelleme rajtam is végzi ezt a munkát, valószínűleg ezért kell újból és újból nehézségeken, támadásokon, megaláztatásokon keresztül menni. Most már áldom azokat, akik eszközökké váltak ehhez, hogy az Úr megtanítson az alázatra.  
Legyen meg a Te akaratod, itt a földön úgy, mint a mennyben is! Már csak ez a legfőbb, sőt az egyetlen vágyam ezen a földön. Az áldások csak ráadások, nem célok, s nem bizonyíték az Ő akaratára, hiszen Ő megáldja a jókat és a gonoszokat egyaránt. A „kenet” sem bizonyítja az ember krisztusi jellemét, mert az Ő elhívása, és ajándéka megbánhatatlan.

Nagyon vágyon Őt még inkább megismerni, s átváltozni az Ő Szellemétől. (Rm.8:14-18)

Maranata: Jövel, Uram Jézus!